สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 22 ก.ย.58
22 ก.ย. 2558

– เงินเยนอยู่ที่ระดับ 119.77 เยน/ดอลลาร์ จากช่วงเช้าที่ระดับ 120.37/40 เยน/ดอลลาร์
– เงินยูโรอยู่ที่ระดับ 1.1172 ดอลลาร์/ยูโร จากช่วงเช้าที่ระดับ 1.1201/1203 ดอลลาร์/ยูโร
– ดัชนี SET ปิดวันนี้ที่ระดับ 1,379.32 จุด ลดลง 13.41 จุด, -0.96% มูลค่าการซื้อขาย 36,547.78 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 140.13 ล้านบาท(SET+MAI)
 
– ธนาคารเพื่อการพัฒนาแห่งเอเชีย(ADB) ปรับลดคาดการณ์การขยายตัวของผลิตภัณฑ์มวลรวม (GDP) ของกลุ่มประเทศกำลังพัฒนาในเอเชียลงสู่ระดับ 5.8% ในปี 2558 และ 6.0% ในปี 2559 จากเดิมคาดการณ์ไว้เมื่อเดือน มี.ค.ที่ผ่านมาที่ระดับ 6.3% ทั้งในปี 2558 และ 2559
– ธนาคารกลางจีนอัดฉีดเม็ดเงิน 5 หมื่นล้านหยวน หรือ 7.85 พันล้านดอลลาร์เข้าสู่ตลาดเงินผ่านข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน อยู่ที่ 2.35% ในวันนี้ นับเป็นการอัดฉีดเงินเข้าสู่ระบบเป็นครั้งแรกของสัปดาห์นี้ และเป็นวิธีการที่มีประสิทธิภาพในการรับมือกับภาวะขาดแคลนเงินระยะสั้นในตลาด โดยการอัดฉีดเงินสดจะช่วยชดเชยผลกระทบต่างๆจากสัญญา reverse repo ที่ครบกำหนดในวันนี้
– ธนาคารกลางเกาหลีใต้ เผยช่วงไตรมาสสองของปีนี้รายได้ของกลุ่มบริษัทผู้ผลิตรายใหญ่ในเกาหลีใต้ร่วงลงหนักสุดในรอบ 12 ปี เนื่องจากราคาสินค้าโภคภัณฑ์ที่ลดลงและภาคอุตสาหกรรมการต่อเรือที่อยู่ในภาวะซบเซา โดยรายได้เฉลี่ยของบริษัทราว 16,000 แห่ง ปรับตัวลง 4.3% เมื่อเทียบรายปี หลังจากปรับลง 4.7% ในช่วงไตรมาสแรก
ขณะที่บรรดาบริษัทผู้ผลิตขนาดใหญ่มีรายได้ร่วงลง 7.5% ซึ่งถือเป็นการร่วงลงมากที่สุดนับตั้งแต่เริ่มมีการรวบรวมข้อมูลในปี 2546 อันเป็นผลมาจากการปรับตัวลงของราคาน้ำมันดิบ ก๊าซธรรมชาติ และแร่เหล็ก, การลดลงของรายได้บริษัทต่างๆ โดยเฉพาะอย่างยิ่งบริษัทส่งออกรายใหญ่ และการชะลอตัวของเศรษฐกิจจีน ซึ่งเป็นประเทศคู่ค้ารายใหญ่ที่สุดของเกาหลีใต้ ส่งผลให้รายได้ในช่วงไตรมาส 2 ของภาคอุตสาหกรรมเครื่องจักร อิเล็กทริคและภาคอิเล็กทรอนิค ลดลง 3.6% เมื่อเทียบรายปี
– รายงานดัชนีความเชื่อมั่นธุรกิจจีนที่จัดทำโดย MNI ระบุว่า ความเชื่อมั่นภาคธุรกิจ(BSI) ของเหล่าผู้บริหารบริษัทใหญ่ๆของจีนในเดือน ก.ย.ร่วงลงสู่ระดับ 51.3 จากระดับ 56.0 ในเดือน ส.ค. ขณะที่ดัชนีย่อยสำหรับการคาดการณ์ในอนาคต อ่อนตัวแตะ 52.1 ในเดือน ก.ย. ซึ่งต่ำสุดนับตั้งแต่เริ่มการสำรวจในปี 2550
 
ที่มา: สำนักข่าวอินโฟเควสท์